KIRJALLINEN KYSYMYS P-3145/97 komissiolle esittäjä(t): Franco Malerba (UPE) (30. syyskuuta 1997)

Aihe: Eurooppalaiselle biomassan käytön politiikalle koituneet haitat 18. päivänä maaliskuuta 1991 jätteistä annetun neuvoston direktiivin virheellisen soveltamisen seurauksena

Direktiivin 91/156/ETY ((EYVL L 78, 26.3.1991, s. 32. )) tarkoituksena on varmistaa, että jätteet eivät vahingoita ympäristöä ja että ne käsitellään tai hyödynnetään asianmukaisesti. Direktiivin perustana on jätteen määritelmä, jonka mukaan ¨jätteellä¨ tarkoitetaan ¨mitä tahansa liitteessä I esitetyissä luokissa mainittua ainetta tai esinettä, jonka haltija hävittää, aikoo hävittää tai on velvollinen hävittämään¨, samoin kuin liitteeseen II B sisältyvä luettelo ¨Toimet, jotka tähtäävät hyödyntämiseen¨. Kysymyksen esittäjä katsoo, että direktiivin virheellinen soveltaminen, sen seurauksena, että jätteiden ryhmään on sisällytetty aineita, jotka eivät saastuta ympäristöä, voi haitata teknisten menetelmien kehittämistä biomassan hyödyntämiseksi energian tuotannossa, jota Euroopan parlamentti ja komissio pitävät tavoiteltavana. Direktiivin 1 artiklan a) alakohdassa tarkoitettuun eurooppalaiseen jätteiden luetteloon sisältyy luokkia, joihin voitaisiin katsoa kuuluvaksi luonnolliset ja saastumattomat biomassat, kuten oksat ja oljet, ja joihin varmastikin luetaan sahanpuru, käsittelemättömästä puusta peräisin olevan sahanpurun kohdalla poikkeusta tekemättä. Ottaen huomioon, että direktiivin liitteessä II mainitaan hyödyntämiseen tähtäävinä toimina nimenomaisesti käyttö polttoaineena, ja kun kuitenkin biomassa katsottaisiin jätteeksi, siihen olisi sovellettava direktiivin mukaisia menettelyjä. Näihin menettelyihin sisältyy se, että kaikki ne, jotka jätteitä tuottavat, pitävät hallussaan, kuljettavat tai hyödyntävät, kirjataan asianmukaisiin rekistereihin; että ylläpidetään rekistereitä, joihin merkitään kerättävien jätteiden määrät, tyyppi, alkuperä, kohde, keräämistiheys, kuljetustapa sekä käsittelytapa, ja menettelyihin sisältyy lisävelvoitteita, jotka ovat omiaan ehkäisemään biomassan hyödyntämisen kehittämistä.

Mitä toimenpiteitä komissio aikoo toteuttaa laatiakseen arvion tästä ristiriitaisesta tilanteesta ja korjatakseen tilanteen?

Komission jäsenen Ritt Bjerregaardin komission puolesta antama vastaus (24. lokakuuta 1997)

'Jäte' määritellään jätteistä annetussa direktiivissä 75/442/ETY, sellaisena kuin se on muutettuna direktiivillä 91/156/ETY ((EYVL L 78, 26.3.1991. )), ¨miksi tahansa liitteessä I esitetyissä luokissa mainituksi aineeksi tai esineeksi, jonka haltija hävittää, aikoo hävittää tai on velvollinen hävittämään¨. Liitteessä I luetellaan 16 jätteiden luokkaa. Luokka Q16 sisältää kuitenkin ¨kaikki materiaalit, aineet tai tuotteet, jotka eivät sisälly edellä mainittuihin luokkiin¨. Euroopan jäteluettelo (jätteistä annetun neuvoston direktiivin 75/442/ETY 1 artiklan a alakohdan mukaisen jäteluettelon laatimisesta 20 päivänä joulukuuta 1993 tehty komission päätös 94/3/EY ((EYVL L 5, 7.1.1994. ))) puolestaan perustuu direktiivin 75/442/ETY liitteeseen I, ja on niin ikään ohjeellinen jäteluettelo. Näin ollen luokiteltaessa tiettyä esinettä jätteeksi sen paremmin direktiivin 75/442/ETY liite I kuin Euroopan jäteluettelokaan eivät ole sitovia, koska ne ovat puhtaasti ohjeellisia. Ratkaisevaa on esineeseen liittyvä hävittämisaikomus, tai -velvollisuus tai esineen hävittäminen.

Parlamentin jäsenen mukaan ympäristöä saastuttamattomien aineiden sisällyttäminen jätteen määritelmään on ¨direktiivin virheellistä soveltamista¨. Edellä esitetty jätteen määritelmä on täysin riippumaton siitä, voiko tietty aine saastuttaa ympäristöä. Tämä pätee kaikilta osin myös biomassoihin, sikäli kuin jätteen määritelmässä mainitut edellytykset täyttyvät. Sen vuoksi jätettä sisältävä biomassa on yhteisön lainsäädännön mukaan katsottava jätteeksi, ja sitä koskevat vastaavat velvoitteet.

Komissio ei näe mitään ristiriitaista siinä, että biomassat määritellään jätteeksi, jos se, jonka hallussa tällaiset biomassat ovat, hävittää, aikoo hävittää tai on velvollinen hävittämään ne.